กลุ่มผู้ถือหุ้นใหญ่ COL ขายบิ๊กล็อตเช้านี้ มูลค่า 5.64 พันลบ.
COL มีบิ๊กล็อตเช้านี้ 6 รายการ จำนวน 112,852,000 หุ้น มูลค่าซื้อขาย 5,642.60 ลบ. หลังกลุ่มผู้ถือหุ้นใหญ่ตระกูล “จิราธิวัฒน์” โอนหุ้นให้ "โฮลด์ โคลล์" รวมเข้าถือหุ้น 35.27% โดยหลังโอนหุ้นแล้วทำให้กลุ่ม "จิราธิวัฒน์" ไม่มีหุ้นคงเหลือใน COL ล่าสุด ณ เวลา 10.39 น. ราคาหุ้น COL บนกระดานเทรดหลักอยู่ที่ 41.25 บาท ลดลง 1.75 บาท หรือ 4.07% 
11 ธ.ค. 2558

ผู้สื่อข่าวรายงานว่า พบบิ๊กล็อตหุ้นบริษัท ซีโอแอล จำกัด (มหาชน) หรือ COL 6 รายการ จำนวน 112,852,000 หุ้น มูลค่าซื้อขาย 5,642.60 ล้านบาท เทรดในราคาเฉลี่ยหุ้นละ 50 บาท ขณะที่ล่าสุด ณ เวลา 10.39 น. ราคาหุ้น COL บนกระดานเทรดหลักอยู่ที่ 41.25 บาท ลดลง 1.75 บาท หรือ 4.07%
โดยเช้านี้ COL แจ้งว่ากลุ่มผู้ถือหุ้นใหญ่จำนวน 6 ราย จะทำการโอนหุ้นสามัญของบริษัทรวม 35.27% ให้กับบริษัท โฮลด์ โคลล์ จำกัด ผ่านตลาดหลักทรัพย์แห่งประเทศไทยในวันนี้ เพื่อเป็นการปรับโครงสร้างการถือหุ้นภายในของกลุ่มผู้ถือหุ้นรายใหญ่ และไม่มีผลต่อการเปลี่ยนแปลงอำนาจควบคุมบริษัท และยังคงมีนโยบายการบริหารและการดำเนินงานตามนโยบายเดิม
ขณะที่การโอนหุ้นดังกล่าวให้บริษัท โฮลด์ โคลล์ จำกัด ได้รับการผ่อนผัน ไม่ต้องทำคำเสนอซื้อขายหลักทรัพย์ (Tender offer) จากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ตามหนังสือลงวันที่ 13 ต.ค.58
สำหรับจำนวนหุ้นที่จะทำการโอนมีทั้งสิ้น 112,852,000 หุ้น หรือคิดเป็น 35.27% ของทุนจดทะเบียนชำระแล้ว ได้แก่ นายณรงค์ฤทธิ์ จิราธิวัฒน์ จำนวน 6.98% ,นายสุทธิธรรม จิราธิวัฒน์ 5.91% ,นายพิชัย จิราธิวัฒน์ 4.97% ,นายสุทธิลักษณ์ จิราธิวัฒน์ 5.14% ,นางสาวจริยา จิราธิวัฒน์ 5.78% และนายทศ จิราธิวัฒน์ 6.49% ซึ่งหลังโอนหุ้นดังกล่าวแล้วจะทำให้กลุ่มผู้ถือหุ้นเหล่านี้ไม่มีหุ้นคงเหลือในบริษัท ขณะที่บริษัท โฮลด์ โคลล์ จำกัด จะเข้ามาถือหุ้นรวม 35.27%
 